**Nagovor predsednika Državnega sveta Mitje Bervarja na otvoritvi fotografske razstave z naslovom PERSPEKTIVE avtorjev skupine Vox alia – članov Društva za pomoč odraslim osebam z motnjo avtističnega spektra – Aspergerjev sindrom**

(Državni svet, 2. april 2015)

Spoštovani avtorice in avtorji razstave, spoštovana predsednica ga. Borjana Koželj ter članice in člani Zveze za avtizem Slovenije, cenjeni pedagogi in učenci glasbene šole DO-RE-MI, gospe in gospodje,

dovolite mi, da vas prav lepo pozdravim v preddverju dvorane Državnega sveta Republike Slovenije.

Zelo me veseli, da se z današnjim dogodkom tudi v slovenskem parlamentu pridružujemo obeležitvi 2. aprila - Svetovnega dneva zavedanja o avtizmu. Avtizem je eno od treh zdravstvenih stanj, ki ima priznano svetovno obeležje s posebnim dnevom v na podlagi sklepa Združenih narodov. Zato se na ta dan tisoče svetovnih znamenitosti, skupnosti, podjetij in domov po vsem svetu poveže z modro osvetljavo v čast milijonov posameznikov in družin po vsem svetu, ki jih je prizadel avtizem. In tudi danes bo temu tako.

Državni svet kot zastopnik interesov širokega dela civilne družbe na različne načine podpira uveljavljanje načela, da morajo imeti ljudje z motnjami in posebnimi potrebami takšne pravice in položaj v družbi, ki jim bo omogočal polno in dostojno življenje. Zavedamo se, da je ta cilj mogoč le z nadaljnjim uresničevanjem zagotavljanja pravic osebam z motnjami v duševnem razvoju in to celovito - od otroštva do dobe odraslosti. Poleg zgodnjega prepoznavanja motenj je ključnega pomena socialna vključenost prizadetih otrok, mladostnikov in odraslih. Tak pristop je mogoč le v urejenem družbenem okolju, kamor spada tudi urejena zakonodaja. V Sloveniji je ta hip odprtih kar nekaj vprašanj, ki se nanašajo na položaj ljudi z motnjami in posebnimi potrebami, ki zadevajo tudi prizadete zaradi avtizma. Ta vprašanja posegajo na področje zdravstva in socialnega varstva, vzgoje in izobraževanja ter človekovih pravic.

Spoštovani gospe in gospodje,

s fotografsko razstavo, ki jo danes odpiramo v prostorih parlamenta, želimo izpostaviti tudi eno od svetlih plati drugačnosti zaradi avtizma, to je edinstvene talente in sposobnosti, ki jih imajo številne osebe s tovrstnimi težavami. Umetniški svet je vselej svojevrstna komunikacija posameznika s svetom, pri avtizmu pa je ta komunikacija pravzaprav most med svetovi. Z današnjo razstavo v Državnem svetu želimo opozoriti, da je avtizem pomemben družbeni izziv in da smo kot skupnost in institucija tukaj zato, da iščemo rešitve, da gradimo mostove, rušimo meje in se trudimo za jutri, da se bodo perspektive (op. naslov razstave) udejanjile tudi v realnosti.

Zahvaljujem se pobudnikom razstave - Zvezi za avtizem Slovenije, ustvarjalcem razstave ter sodelujočim v kulturnem programu - učencem Glasbenega centra DO RE MI iz Bleda za lep umetniški in kulturni dogodek in vam želim uspešno delo tudi v prihodnje.

Hvala.